Štúrov Zvolen 2019

Dňa 06.05.2019 sa v koncertnej sieni Vihorlatského múzea konal XXXIII. ročník regionálnej súťaže v rétorike Štúrov Zvolen 2019, na ktorom sa zúčastnilo 17 súťažiacich a sprevádzalo ich 6 pedagógov. Poslaním tejto súťaže je formovanie vzťahu mladých ľudí k rodnému jazyku, rozvíjanie verbálno-komunikačných schopností mládeže, skvalitňovanie ich rečového prejavu, vyhľadávanie talentovaných žiakov, rozvíjanie ich nadania a vytvorenie konkurenčného prostredia na vzájomné porovnávanie svojich schopností. Odborná porota v zložení Mgr. Pavol Ďugoš, PaedDr. Otília Semanová a Mgr. Iveta Feiglová do celoslovenského kola vo Zvolene odporúčala na postup týchto víťazov jednotlivých kategórií. Za prvú kategóriu náš región bude reprezentovať Alžbeta Piňková zo ZŠ Jána Švermu, v Humennom, v druhej kategórii zvíťazila Ema Borščová zo ZŠ Kudlovskej v Humennom a v tretej kategórii získal postup Tomáš Kuchtanin z Obchodnej akadémie v Humennom. Víťazom srdečne blahoželáme a želáme veľa šťastia 5. júna 2019 vo Zvolene.

Mgr. Katarína Strížová

Vihorlatské múzeum v Humennom